Iktatási szám: 70.078-9/2015.

#### E L Ő T E R J E S Z T É S

### Szombathely Megyei Jogú Város Gazdasági és Városstratégiai Bizottságának 2015. október 19-i ülésére

*Javaslat Szombathely város közigazgatási területén középmagas- és magas épületek környezetében tűzoltási felvonulási területek kijelölésére*

A Vas Megyei Katasztrófavédelmi Igazgatóság Katasztrófavédelmi Kirendeltség Szombathely város közigazgatási területén a középmagas- és magas épületek környezetében a tűzoltási felvonulási területek megközelíthetőségét vizsgálta.

A vizsgálat szerint a tűzoltási felvonulási területeken jelenleg számos helyen gépjárművek várakoznak, ezzel megakadályozva az esetleges tűz oltásához érkező tűzoltó gépjárművek biztonságos közlekedésének, az épületek melletti optimális oltási pozíció elérésének lehetőségét.

A tűzoltási felvonulási területek biztosítása táblázással, burkolati jelek festésével teljesíthető.

A vizsgálat során az alábbi helyszíneken talált a Katasztrófavédelmi Igazgatóság hiányosságokat.

1. Szombathely, Szűrcsapó u. 10.
2. Szombathely, Váci Mihály u. 32-34.
3. Szombathely, Bem József u. 6-18.
4. Szombathely, Rohonci út 56-58.
5. Szombathely, Rohonci út 29-39.
6. Szombathely, Rohonci út 5-7, 9-11.
7. Szombathely, Rohonci út 13-15, 17-19.
8. Szombathely, Rohonci út 38-50.
9. Szombathely, Kodály Zoltán u. 6-10.
10. Szombathely, Károly Róbert u. 14-14/C.
11. Szombathely, Szent Gellért u. 62-64.
12. Szombathely, Hunyadi János u. 51.
13. Szombathely, Pázmány Péter krt. 28.
14. Szombathely, Szent Márton u. 10.
15. Szombathely, Petőfi Sándor u. 41.

Az előterjesztés mellékletét képező, csatolt rajzokon láthatók az egyes helyszíneken javasolt műszaki megoldások.

A Városüzemeltetési Osztály árajánlatot kért a SZOVA Zrt-től a fenti munka elvégzésére. Az árajánlat szerint a tűzoltási felvonulási területek kijelölése bruttó 1.200.410,- Ft-ból elvégezhető.

A Katasztrófavédelmi Kirendeltség észrevételeivel egyetértve a Városüzemeltetési Osztály javasolja a szombathelyi állampolgárok élet és vagyonbiztonsága érdekében a hiányzó, illetve megkopott útburkolati jelek, várakozási tilalmat jelző közlekedési táblák pótlását, valamint a várakozni tilos jelzőtáblák kiegészítő táblákkal történő ellátását. Növelve ezzel a más városokhoz hasonlóan a középmagas és magas épületek 110 lépcsőházában élő kb. 12.000 állampolgár biztonságát.

A közlekedési területek fenntartását tartalmazó rendszeres munkák elvégzése tárgyában Szombathely Megyei Jogú Város Önkormányzata és a SZOVA Zrt. között létrejött szerződés út-híd keret terhére a tűzoltási felvonulási területek kijelölhetők. A javasolt táblázásra 2015. évben, a burkolati jelek festésére az időjárás függvényében 2015. évben, de legkésőbb 2016. év első felében sor kerülhet.

Kérem a Tisztelt Bizottságot, hogy az előterjesztést megtárgyalni, a határozati javaslatot elfogadni szíveskedjen.

**Szombathely, 2015. október 15.**

/: **Lakézi Gábor**:/

osztályvezető

**Határozati Javaslat**

**…./2015. (X.19.) sz. Gazdasági és Városstratégiai Bizottsági** **Határozat**

A Gazdasági és Városstratégiai Bizottság a Szombathely város közigazgatási területén középmagas- és magas épületek környezetében tűzoltási felvonulási területek kijelölésére vonatkozó előterjesztés mellékleteként csatolt javaslatokkal egyetért.

A Gazdasági és Városstratégiai Bizottság felkéri a Városüzemeltetési Osztályt, hogy az út-híd keret megnevezésű költségvetési keret terhére a tűzoltási felvonulási területek kijelöléséhez a közúti közlekedési jelzőtáblák kihelyezését 2015. december 31-ig, a burkolati jelek felfestését az időjárás függvényében 2016. április 30-ig végeztesse el.

**Felelős:** Lakézi Gábor Városüzemeltetési Osztályvezető

**Határidő:** 2016. április 30.